จงเสนอไอเดียกองทุน Auto Redemption เพื่อรับปันผลปลอดภาษี
นโยบายการลงทุนในกองทุนรวมสามารถแบ่งได้เป็น 2 ประเภทหลัก ๆ คือ ประเภทแรกเป็นกองที่มีนโยบายไม่จ่ายเงินปันผล เหมาะสำหรับนักลงทุนที่ไม่มีความต้องการกระแสเงินสดจากการลงทุนผ่านกองทุนรวมเป็นประจำ หรือต้องการให้เงินลงทุนเติบโตแบบผลตอบแทนทบต้นตลอดระยะเวลาการลงทุน อีกประเภทหนึ่งเป็นกองทุนรวมที่มีนโยบายจ่ายเงินปันผล เหมาะสำหรับนักลงทุนที่ต้องการกระแสเงินสดจากการลงทุนผ่านกองทุนรวมเป็นประจำ อย่างไรก็ดี ยังมีนโยบายการลงทุนอีกแบบหนึ่งที่คล้ายกับนโยบายจ่ายเงินปันผล แตกต่างกันที่เงินที่กองทุนรวมใช้วิธีการขายหน่วยลงทุนอัตโนมัติเพื่อจ่ายเงินให้กับผู้ลงทุน เราเรียกกองทุนที่มีนโยบายแบบนี้ว่า เป็นกองทุนรวมประเภท Auto Redemption หรือมีนโยบายการขายหน่วยลงทุนคืนอัตโนมัตินั่นเอง กองทุนปันผล (Dividend) กับ กองทุนที่ขายคืนหน่วยลงทุนอัตโนมัติ (Auto Redemption) ต่างกันอย่างไร 1. แหล่งที่มาของเงินคืนต่างกัน Dividend : จ่ายเงินปันผลออกจากมูลค่าทรัพย์สินสุทธิ(NAV) หลังจ่ายเงินปันผล NAV จะลดลง จำนวนหน่วยคงที่ Auto Redemption : จ่ายเงินออกจากการขายหน่วยลงทุน หลังจ่ายเงินคืนจำนวนหน่วยลดลง NAV คงที่ 2. ภาษีที่เกี่ยวข้องต่างกัน Dividend : เงินปันผลในกรณีบุคคลธรรมดา ถูกหักภาษี ณ ที่จ่าย 10% (Final Tax) ไม่สามารถเครดิตภาษีได้ Auto Redemption : กรณีบุคคลธรรมดากำไรจากการขายคืนหน่วยลงทุนได้รับยกเว้นภาษี  ที่มา:  จากความแตกต่างทั้ง 2 ข้อข้างต้นที่กล่าวมาจะพบว่า จุดที่กองทุนประเภท Auto Redemption ได้เปรียบกว่ากองทุน Dividend หลัก ๆ มาจากเรื่องภาษีเงินได้หัก ณ ที่จ่าย และเพื่อให้เห็นภาพชัดเจนยิ่งขึ้น ขอยกตัวอย่างดังนี้  เริ่มต้นการลงทุนทั้ง 2 นโยบายด้วยเงินลงทุน 100,000 บาท มูลค่าต่อหน่วย 10 บาทต่อหน่วย โดยในช่วงเริ่มต้นผู้ลงทุนมีจำนวนหน่วยลงทุนทั้งสิ้น 100,000 / 10 = 10,000 หน่วย หลังจากเวลาผ่านไป 1 ปี มูลค่าต่อหน่วยเพิ่มขึ้นเป็น 11 บาทต่อหน่วย ทำให้มูลค่าเงินลงทุนเพิ่มเป็น 11 x 10,000 = 110,000 บาท หลังจากนั้น กองทุนประกาศจ่ายเงินปันผล/ขายหน่วยลงทุนคืน 50% ของกำไรให้กับผู้ถือหน่วย กองทุนที่มีการขายหน่วยลงทุนคืน (Auto Redemption) จะทำการขายหน่วยลงทุนออกไป 5,000/11 = 454.55 หน่วย หรือคิดเป็นเงิน 5,000 บาท ทำให้หน่วยลงทุนคงเหลือหลังจากจ่ายเงินปันผลอยู่ที่ 10,000 – 454.55 = 9,545.45 หน่วย กองทุนที่จ่ายเงินปันผล จะทำการจ่ายเงินปันผลออกมาหน่วยละ 0.5 บาท x 10,000 หน่วย = 5,000 บาท และถูกหักภาษี ณ ที่จ่าย 10% คิดเป็นเงิน 500 บาท ดังนั้น ผู้ลงทุนจะได้รับเงินจริง 4,500 บาท จะเห็นได้ว่าผลต่างของเงินที่ผู้ลงทุนได้รับจริง ต่างกันอยู่ที่ 500 บาท (ภาษีหัก ณ ที่จ่าย) ดังนั้น หากเลือกได้เราควรเลือกวิธีการขายหน่วยลงทุนอัตโนมัติ (Auto Redemption) แทนการเลือกรับปันผล (Dividend) จากกองทุนรวม
ความรู้ทางการเงิน